Okresná prokuratúra Vranov nad Topľou 
Nám. Slobody 5, 093 80 Vranov nad Topľou 	

Sp. zn. : Pv 858/11/7713	Vranov nad Topľou, 9.2.2012
EEČ : 2-61-44-2012

U Z N E S E N I E

Trestná vec:	obvinený XXXXX  
Prečin:	nedovolená výroba omamných a psychotropných látok, jedov alebo prekurzorov, ich držanie a obchodovanie s nimi podľa § 171 odsek 1 Trestného zákona číslo 300/2005 Zbierky zákonov v znení zákona číslo 650/2005 Zbierky zákonov

Rozhodol: 	prokurátor Okresnej prokuratúry Vranov nad Topľou
Rozhodnutie:
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
Skutková veta:
 dňa 24.09.2011 okolo 00.50 hod. v neobývanom rodinnom dome č. 132 v obci Rudlov, okr. Vranov nad Topľou, na oslave narodenín vytiahol z vrecka nohavíc papierovú krabičku s obsahom sušenej rastliny, ktorá obsahovala rastlinný materiál - sušené konope (marihuana) o celkovej hmotnosti 70 mg, ktoré obsahovalo viac ako 20 mg účinnej látky tetrahydrokanabinol (THC), kde uvedené množstvo konope zodpovedá minimálne dvom obvykle jednorazovým dávkam drogy, kde uvedené množstvo THC je spôsobilé po aplikovaní ovplyvniť stav ľudskej psychiky pôsobením na centrálny nervový systém, pričom obsah krabičky následne vysypal na stôl spolu so sklenenou trubičkou  o dĺžke 5,5 cm a priemeru 0,5 cm, pričom marihuanu vtlačil do dutej sklenenej trubičky, pripálil a následne ju  fajčil.

     Podľa § 216 ods. 2) Trestného poriadku, určujem všetkým obvineným skúšobnú dobu v trvaní 12 mesiacov. 

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
12 mesiacov
Z priloženého spisového materialu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:

     	Uznesením povereného príslušníka Obvodného oddelenia PZ Vranov nad Topľou sp. zn. ORP-656/VT-VT-2011 zo dňa 24.09.2011, bolo podľa § 199 ods. 1) Trestného poriadku začaté trestné stíhanie  vo veci prečinu nedovolenej výroby omamných a psychotropných látok, jedov alebo prekurzorov, ich držania a obchodovania s nimi podľa § 171 ods. 1) Trestného zákona a následne uznesením dňa 24.11.2011 bolo podľa §  206 ods. 1) Trestného  poriadku   vznesené  obvinenie XXXXX, nar. XXXXX, pre prečin nedovolenej výroby omamných a psychotropných látok, jedov alebo prekurzorov, ich držania a obchodovania s nimi podľa § 171 ods. 1) Trestného zákona, na  tom skutkovom základe, ako je uvedené vo výrokovej časti tohto uznesenia.

     	Po skončení skráteného vyšetrovania predložil poverený príslušník PZ podľa      § 209 ods. 1) Trestného poriadku tunajšej okresnej prokuratúre vyšetrovací spis, s návrhom na podmienečné zastavenie trestného stíhania podľa § 216 ods. 1) Trestného poriadku.  

     	Preskúmaním predmetného návrhu a s ním aj súvisiaceho vyšetrovacieho spisu sp. zn. ORP-656/VT-VT-2011 som dospel k záveru, že v danom prípade sú splnené všetky zákonom podmienky pre rozhodnutie o podmienečnom zastavení trestného stíhania podľa § 216 ods. 1) Trestného poriadku.
     
     		Podľa § 216 ods. 1) Trestného poriadku, v konaní o prečine, za ktorý zákon ustanovuje trest odňatia slobody,  ktorého  horná  hranica  neprevyšuje päť rokov, môže prokurátor so súhlasom obvineného, po vznesení obvinenia do podania obžaloby na návrh policajta, alebo aj bez návrhu podmienečne zastaviť trestné stíhanie ak :

     a/  obvinený vyhlási, že spáchal skutok, za ktorý je stíhaný a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne, 
     b/  nahradil škodu, ak bola činom spôsobená, alebo s poškodeným o jej náhrade uzavrel dohodu alebo urobil iné opatrenia na jej náhradu, a 
     c/  vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce. 

     	Obvinený XXXXX vo svojej výpovedi  pred povereným príslušníkom PZ vyhlásili, že spáchal skutok, za ktorý je trestne stíhaný. Niet dôvodných  pochybnosti o tom, že toto jeho vyhlásenie bolo vykonané slobodne, vážne a zrozumiteľne. Vyslovil súhlas s podmienečným zastavením trestného stíhania. Tieto skutočnosti korešpondujú aj s výpoveďou svedkov XXXXX, XXXXX, ohliadky miesta činu s priloženou fotodokumentáciou, znaleckým posudkom z odboru prírodovedného skúmania a kriminalistickej identifikácie KEÚ PZ Košice a odborným vyjadrením KEÚ PZ Košice. 

3

     	Obvinený XXXXX je z miesta bydliska hodnotený všeobecne, nebol prejednávaný komisiou verejného poriadku. Nemá záznam o priestupku. Doposiaľ nebol súdne trestaný.

    	Pre prečin nedovolenej výroby omamných a psychotropných látok, jedov alebo prekurzorov, ich držania a obchodovania s nimi podľa § 171 ods. 1) Trestného zákona, zákon ustanovuje trest odňatia slobody, ktorého horná hranica neprevyšuje 5 rokov. 

     	S poukazom na osoby páchateľov a vyššie uvedené okolnosti prípadu dospel som  k záveru, že v danom  prípade  sú  splnené  všetky  podmienky  dané  ustanovením  § 216 ods. 1) Trestného poriadku a preto podmienečné zastavenie trestného stíhania obvineného považujem za zákonné a opodstatnené so skúšobnou dobou na 12 mesiacov ako dostatočne primerané. 

     	Podľa § 216 ods. 2) Trestného poriadku skúšobná doba začína plynúť právoplatnosťou tohto rozhodnutia o podmienečnom zastavení trestného stíhania. 
     
     	Podľa § 217 ods. 1) Trestného poriadku, ak obvinený v priebehu skúšobnej doby viedol riadny život, splnil povinnosť nahradiť spôsobenú škodu a vyhovel aj ďalším uloženým obmedzeniam a povinnostiam, prokurátor rozhodne, že sa obvinený osvedčil. Inak rozhodne, a to aj počas skúšobnej doby, že sa v trestnom stíhaní pokračuje. O osvedčení alebo o pokračovaní v trestnom stíhaní vydá uznesenie. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Marek Urda
prokurátor